Document ID: /roh_data/filtered/fineweb-2-filterrobots_roh.jsonl.gz/457

A bord sajan passa 300 persunas. Tenor infurmaziuns betg confermadas sa chattian schizunt 3 bastiments en privel da mar. Pir ier èn probabel plirs tschients fugitivs da l'Africa najads en la Mar Mediterrana.
Ed avant l'insla da Rhodos ha ina bartga a vela cun tozzels fugitivs a bord laschà pigliar funs. Almain 3 persunas, tranter quellas in uffant, sajan najadas. Passa 90 hajan ins pudì spendrar. Quai annunzia la guardia da costa grecca.
Dapli daners per salvar migrants
La cumissiun da l'UE reagescha cun in plan da 10 puncts sin il drama da fugitivs en la Mar Mediterrana. Quel prevesa tranter auter d'augmentar ils daners per acziuns da tschertga e da salvament e dad extender il territori d'acziun dals bastiments da salvament.
Latiers duain l'Italia e la Grezia survegnir daners per tractar dumondas d'asil pli svelt. En dumonda stat era schebain ils fugitivs duain vegnir repartids en cas d'urgenza sin plirs pajais.
Il plan duai vegnir decidì gievgia proxima a chaschun d'in inscunter extraordinari dals schefs da stadi e da regenza da l'UE.
RR novitads 14:00